《题张参政所藏骢马滚尘图》
元代·朱德润

盛唐太仆王毛仲，八坊分队三花动。当时画马称曹韩，尺素幻出真龙种。

玉花照夜争新妍，一马滚尘鬉尾鲜。昂头不受金丝络，汗血辗沙生昼烟。

翰林妙写不减古，名驹染出青豪素。延祐君王赏骏材，金盘赐帛开当宁。

时清处处生骊騧，何必汉朝称渥洼。王良幸勿嗔踶啮，一跃天衢千里沙。

作者简介：（1294—1365）睢阳人，徙吴中，字泽民。工画山水人物，能诗，善书。仁宗延祐末荐授应奉翰林文字，兼国史院编修。英宗嗣位，出为镇东儒学提举，后弃官归。顺帝至正中，起为行中书省照磨，摄守长兴。有《存复斋集》。